་ཁྲིམས་ཉམས་པའི་ལྟུང་བའི་སྒོ་འཕར་འབྱེད་པ་ཁོ་ན་ཡིན་ཏེ། ཐུགས་སྒྲུབ་ཕྲིན་ལས་ཆེན་པོ་ལས། གཏེར་དུ་སྦས་པའི་གསང་སྔགས་ཆོ་ག་རྣམས༔ བོན་གྱེར་མི་ བྱ་ཚིག་དང་དོན་དུ་སྡེབ༔ འུར་ཀློག་མི་བྱ་སྙན་པའི་དབྱངས་ཀྱིས་བརྗོད༔ ཅེས་ ཕྱིར་ཞེ་ན་གསང་སྔགས་གྱེར་ཞིང་བསྒོམ༔ ཞེས་གསུངས་པ་ལྟར། ཁྱད་པར་བྱིང་འདྲེན་དང་སྤྱིར་ཚོགས་བྱིང་ཡོངས་ཀྱིས་དུས་ཀུན་ཐུགས་གཟབ་བྱེད་རྒྱུ་གལ་ཆེ། སྤྱིར་དབྱངས་ཀྱི་སྐད་ལའང་། རིག་འཛིན་བརྒྱུད་པའི་ཕྱག་བཞེས། གདངས་དབྱངས་རོལ་མོ་མ་འཁྲུགས་པ་བྱས་ཚེ། ཏིང་འཛིན་ཟབ་མོའི་དགོངས་ པ་དང་འབྲེལ་ན་སྨྲོས་ཅི་དགོས་དང་། གལ་ཏེ་དེ་ལྟ་བུ་མ་འབྲེལ་ན་ཡང་གདངས་དབྱངས་ཉིད་སྔོན་མཆོག་གི་དངོས་གྲུབ་བརྙེས་པའི་རིག་འཛིན་དཔའ་བོ་མཁའ་འགྲོའི་མགྲིན་པ་ནས་འོང་བའི་རྡོ་རྗེའི་གླུ་ཡིན་པས། རབ་འབྱམས་དཀྱིལ་འཁོར་རྒྱ་མཚོ་ཉེ་ཞིང་ཐུགས་དགྱེས་པའི་མཆོད་སྤྲིན་ཁྱད་པར་ཅན་དུ་འགྱུར་བས་རྣལ་འབྱོར་བའི་ལྷ་སྔགས་ཏིང་ངེ་འཛིན་ལས་སུ་རུང་བ་དང་། རྟོགས་པའི་བོགས་འདོན་དངོས་གྲུབ་ཀྱི་ཐབས་རྨད་དུ་བྱུང་བ་ཡིན་ཏེ། ཀུན་ གཟིགས་རྒྱལ་དབང་ལྔ་བས་ཀྱང་། མ་དང་མཁའ་འགྲོའི་ཕྲིན་ལས་རྡོ་རྗེའི་གླུ། །སྙན་འགྱུར་ཡིད་ཀྱི་གསོས་སྨན་ན་དཱའི་སྒྲ། །རབ་འབྱམས་དཀྱིལ་འཁོར་སྤྲོ་དང་མཆོད་པ་ལ། །འདོད་འཇོ་སྔོན་མེད་ཡོངས་འདུས་མཆེད་པོ་བཞིན། ། ཞེས་གསུངས་པ་ལྟར་གདངས་དབྱངས་བྱས་པས་ནི། མཐུ་ལྡན་སྣང་སྲིད་དྲེགས་པ་རྣམས་དབང་དུ་འདུ་ཞིང་བྲན་དུ་བཀོལ་བ་དང་། དགྲ་བགེགས་མ་རུངས་ པའི་སྡེ་ཚོགས་ཐམས་ཅད་ཕྱེ་མར་བརླག་པའི་དགོས་པ་ཡང་ཡོད་པ་ཡིན། རྒྱལ་དབང་ལྔ་བས། ཚོགས་བསགས་བྱིན་དབབ་དམ་རྫས་བྱིན་རླབས་དང་། །རྟེན་དང་བརྟེན་པ་བསྐྱེད་བསྟིམ་མཆོད་བསྟོད་འཛབ། །འཇིགས་མེད་སེང་གེའི་རྒྱུད་ཀྱི་ང་རོ་ཡིས། །སྣང་སྲིད་དྲེགས་པའི་རི་དྭགས་ཟིལ་གྱིས་ གནོན། །ཞེས་གསུངས་པ་དང་། གཞན་ཡང་དམ་ཅན་སྲུང་མའི་ཐུགས་དམ་བསྐང་བས་སྲུང་མ་མྱུར་འགྲུབ་དང་ལས་བཅོལ་མྱུར་འགྲུབ་ཀྱི་དགོས་པ་ཁྱད་པར་ཅན་ཡོད་དེ། རྒྱལ་དབང་བློ་བཟང་རྒྱ་མཚོའི་ཞལ་ནས། དཔལ་མགོན་མ་དྲལ་དམ་ཅན་རྒྱ་མཚོའི་ཚོགས། །འབོད་བསྐང་བསྟོད་བསྐུལ་ལས་སྦྱོར་ ང་རོའི་སྒྲ། །སྟག་ཤད་སྨྱོན་པ་ཆེར་རླབས་ངར་བའི་སྒྲས། །དགྲ་བགེགས་གཅན་གཟན་མཐའ་དག་སྙིང་རྩ་འདར། །ཞེས་གསུངས་པ་ལྟར་དང་། སྲུང་ མ་ཐུགས་མཉེས་པའི་གཙོ་བོ་ཡང་རིག་འཛིན་བརྒྱུད་པའི་ཕྱག་བཞེས་མ་ནོར་གདངས་རོལ་འདི་ལ་ཐུགས་ཡོད་པ་ཡིན་པས། རྒྱལ་དབང་ལྔ་བས། ཆོས་ཀྱི་དབྱིངས་ལས་ཉེར་ཞི་སྤྱན་རས་སྟོང་། །འགྲོ་གཟིགས་གྲུ་འཛིན་ཟླ་རྒྱས་པད་དཀར་འཆང་། །ཡིད་སྲུབ་གཤེད་བཏུབ་ཙནྡན་ལྗོན་པའི་དྲུང་། །ཁྲག་འཐུང་དཔའ་བོ་གར་མཁན་ཕྱག་དྲུག་པ། །སྤྱན་འདྲེན་མཆོད་བསྐང་བསྟོད་བསྐུལ་དབྱངས་རོལ་རྒྱུན། །སྔོན་རབས་མཁས་པའི་བཞེད་སྲོལ་ཉམས་པ་མེད། ། དེ་ཕྱིར་དམ་ཅན་སྲུང་མའི་ཚོགས་རྣམས་གང་། །དགྱེས་པ་བསྐྱེད་པའི་གཉེན་པོ་ཟླ་བྲལ་ལོ། །ཞེས་དང་། རྡོ་རྗེ་འཆང་དངོས་བླ་མའི་ཞལ་གྱི་ལུང་། ། ཕྲ་སྦོམ་སྙན་འཇེབས་མགྲིན་པའི་རྒྱུད་མང་ལས། །ཉེར་དྲངས་གླུ་ཡིས་བགྲང་ཡས་བསྟན་སྲུང་གི །སྡེ་དཔོན་ནག་པོ་ཆེན་པོ་འཁོར་བཅས་རྣམས། །དགྱེས་པའི་འཛུམ་གྱིས་མཆོག་ཐུན་དངོས་གྲུབ་འགུགས། །ཞེས་གསུངས་པ་དང་།གཞན་ཡང་རྗེ་བློ་བཟང་གྲགས་པའི་ཞལ་ནས། ཆོས་སྐྱོང་ལ་གཏོར་འབུལ་གྱི་སྐབས་སུ་དབྱངས་ཀྱི་ང་རོ་བྱས་ན་ཤིན་ཏུ་དགྱེས་ཏེ། སྲུང་མ་མྱུར་འདུག་པས་དབྱངས་ འདི་བཞིན་གྱིས་གསུངས་ནས། སྤྱན་འདྲེན་དང་མཆོད་བསྟོད་བསྐུལ་བ་སོགས་ཀྱི་དབྱངས་གཞི་མཛད་ནས་དེ་ལྟར་གྱིས་གསུངས་པས། དབྱངས་སློབ་སྦྱོང་བྱེད་པའི་སྐབས་སུ་ཡང་སྲུང་མ་རྣམས་ཉེ་བར་འགོ་འདུག རྫས་དང་གཏོར་མ་ཡང་དག་པ་ཞིག་ཤོམས་གསུངས་པས། དེ་ལྟར་བྱས་ཚེ་སྲུང་མ་རྣམས་ཀྱང་དགའ་བའི་རྣམ་འགྱུར་སྣ་ཚོགས་སྟོན་འདུག་གསུངས་པ་སོགས་རང་རེ་སྔ་འགྱུར་རྙིང་མ་པ་གཅིག་པུ་ཙམ་མ་ཡིན་པར་གསར་རྙིང་སོགས་གངས་ལྗོངས་ཀྱི་དམ་པ་གོང་མ་རྣམས་ཀྱིས་མགྲིན་གཅིག་ཏུ་གསུངས་པ་ལ་དགོངས་འཚལ། སྤྱིར་དབྱངས་ཀྱི་སྐད་ལ་ཡང་དཔལ་ཆེན་ཡབ་ཀྱི་ཕོ་སྐད། འགྱིང་བ། བརྗིད་ པ། ངར་དང་གསུམ་ལྡན་པ། བདེ་བསྐྱེད་ཡུམ་གྱི་མོ་སྐད་ལ། ཕྲ་བ། འགྱུར་བ། ལྕམ་པ་དང་གསུམ། ཟུང་འཇུག་སྦྱོར་བའི་མཐུན་སྐད་ལ། མ་ནིང་གི་སྐད་གཅིག་རྫོགས་པ་ཡིན་ཏེ། དབྱངས་ཀྱི་དགོས་ཆེད་ཡང་རྣམ་པ་བཅུ་ཡོད་དེ། སྐྱེ་བོ་ཐ་མལ་བ་ཞེན་རྟོག་སྡུག་བསྔལ་ཨ་འཐས་པའི་བློ་ཅན་དབྱངས་སྙན་པས་བསྒྱུར་དེ་བསྟན་པ་ལ་འགོད་པའི་དགོས་པ། མུ་སྟེགས་ལོག་ལྟ་ཅན་དང་ བདུད་བགེགས་ཟིལ་གྱིས་གནོན་པའི་དགོས་པ། མཚན་ཉིད་པའི་རྟེན་གསུམ། གསོ་སྦྱོང་། མདོ་མཆོད་མདོ་ལ་སོགས་པའི་གསུང་སྒྲོག་པའི་དགོས་པ། ཕྱི་རྒྱུད་སྡེ་གསུམ་མཆོད་བསྟོད་འདྲེན་པར་མེད་ཐབས་མེད་པའི་དགོས་པ། བསྐྱེད་རྫོགས་རྣམ་གཉིས་ཀྱི་མཆོད་ཕྲིན་འཛབ་གསུམ་འདྲེན་ཞིང་དམ་ཅན་སྡུད་ཅིང་ཆོས་སྐྱོངས་ལས་ལ་བསྐུལ་ཕྱིར་གྱེར་དབྱངས་བྱེད་པའི་དགོས་པ། ཨ་ཏི་རྫོགས་པ་ཆེན་པོ་རྒྱུད་ལུང་མན་ངག་གི་དོན་སྙན་རྒྱུད་མགུར་དུ་དྲིལ་བས་དབྱངས་སུ་སྟོན་པའི་དགོས་པ།ཕྱག་རྒྱ་ཆེན་པོ་ལ་སོགས་ངེས་དོན་རྣལ་འབྱོར་རྣམས་ཀྱིས་ཡང་རྒྱུད་དོན་གླུར་གསུངས་པ་དང་ཉམས་སྤར་བའི་དགོས་པ། སྤྱིར་ཤེས་བྱས་ཆོས་ཉིད་ཀྱི་ཚིག་གསལ་འདེབས་ཤེས་བྱེད་ཀྱི་དོན་ཉམས་འཆར་བའི་དགོས་པ། སྒྲ་གང་གྲག་ཐམས་ཅད་གྲག་སྟོང་སྔགས་ཀྱི་རོལ་མོ་རུ་ཤེས་པའི་ དགོས་པ། མདོར་བསྡུ་ན། ཆོས་ཐམས་ཅད་རྡོ་རྗེའི་སྒྲ་ཚིག་གཅིག་ཏུ་གོ་བའི་དགོས་ཆེད་དང་བཅུ་ཡོད་པ་ལས། ཕོ་སྐད་དབྱངས་རྟ་ལ་སེངྒེའི་སྒྲ་བཞིན་དུ་ འགྱིངས་བ། བརྗིད་པ།རྩལ་ངར་ཆེ་བས་གཞན་ཟིལ་གྱིས་གནོན་ནུས་པ། མོ་སྐད་ཀྱི་དབྱངས་རྟ་ལ་ཅོ་གའི་གྲེ་འགྱུར་ལྟར་ཕྲ་བ། འགྱུར་བ། ལྕམ་པ་ཚང་བའི་གཞན་ཡིད་འཕྲོག་ནུས་པ། མ་ནིང་དབྱངས་སྐད་ནི་ངོ་བོ་གཅིག་པ་ལ་ངང་བའི་སྐད་ལྟར་ཅིག་རྫོགས་ལ་སྙོམས་པའོ། །དབྱངས་ཀྱི་འགྱུར་ཞེས་པ་དབྱངས་རྟ་རྣམས་གང་བྱེད་ཀྱང་འགྱུར་ཤེས་པ། རོ་གཅིག་མ་འདྲེས་པར་བྱ་བ་ཁུག་ཞེས་པ་སྐྱེར་མོ། སྦོམ་པོ། རིང་པོ། ནར་བ། མ་རིང་བར་ཚད་དུ་ཁུག་པར་བྱ་བ། འཇོག་ལེན་ནི། སློབ་དཔོན་གྱི་དབྱངས་དབུགས་ཐག་གིས་ཆུན་པའི་ཚད་དུ་འཇོགས་ཤེས་པ། སློབ་མའམ་རམ་འདེགས་པས་མ་གྲིམ། མ་རྔམས། མ་བུལ་བར་དལ་བས་སྒྲའི་དལ་ལེན་ཤེས་པ། གྱེར་རྟ་བྱེ་བྲག་ཏུ་འགྱུར་བ་ལ་མཁས་པ། ཕྱིའི་མཆོད་འབུལ་ནང་གི་སྒྲུབ་འབུལ། ལས་བྱང་ཆོག་འགྲིགས་ སོགས་ཀྱི་གཙོས། དབྱངས་གཏུམ་ཆེན་ཁྲོ་བོའི་གདངས་སྐད་ཀྱིས་བྱེད་པ་སོགས་ཐུགས་སྒྲུབ་ལས། མཚམས་གཅོད་དྲག་པོའི་དབྱངས་ནི་ང་རྒྱལ་གདངས། ། སེང་གེས་གཅན་ཟན་ཟིལ་གྱིས་གནོན་པ་འདྲ། །བཤགས་པའི་གདངས་ནི་གདུང་ཞིང་འགྱོད་པ་ཡིས། །མ་ཡིས་བུ་འབོད་ལྟ་བུར་སྟོང་ཞིང་འཚེར། ། མཆོད་དང་བྱིན་རླབས་ཆར་སྤྲིན་འཁྲིགས་ལྟར་ལྡིར། །ཏིང་འཛིན་རྣམ་གསུམ་གདངས་ནི་དལ་ལ་རིང་། །དཔེར་ན་ཆུ་བོ་དལ་འབེབས་ལྟ་བུའོ། །བསྐྱེད་པའི་ རིམ་པ་ཚིག་གསལ་དོད་པར་བྱ། །དབྱངས་སུ་གྱེར་ན་མྱུར་བ་ཆུ་བྲན་བཞིན། ། སྤྱན་འདྲེན་སྙན་ལ་གདངས་ཆེ་ཚངས་པའི་དབྱངས། ། བཞུགས་བསྟིམ་གདངས་ནི་རང་བྱུང་རྒྱལ་བའི་གདངས། །ཆར་འབེབས་ཆུ་ལ་བསྡུ་བ་ལྟ་བུའོ། ། ཕྱག་འཚལ་གདངས་ནི་སྙན་ལ་འདུད་པ་འདྲ། །མ་སྐད་བུ་ཡིས་ལེན་པ་ལྟ་བུའོ། །མཆོད་པ་ཐམས་ཅད་གུས་པའི་དབྱངས་ཀྱིས་འབུལ། །རྒྱལ་པོ་འབངས་ཀྱིས་བཀུར་སྟི་བྱེད་པའི་དབྱངས། །བསྟོད་པའི་དབྱངས་ནི་སྒྲ་ཆེན་ངར་དང་ལྡན། །ནམ་མཁའི་ཀློང་ནས་འབྲུག་སྒྲ་སྒྲོགས་པ་འདྲ། །འཇབ་དབྱངས་གཡུ་འབྲུག་ཚང་དུ་ངུར་བ་འདྲ། །དཔེར་ན་སྒྲ་ཆེན་ལྡིར་ལ་དོད་པའོ། །ཚོགས་ཀྱི་མཆོད་པའི་གོ་རིམ་གོང་གིས་ཤེས། །ལྷག་མ་ལ་སོགས་མཇུག་གི་ཆོ་གའི་དབྱངས། །རྒྱལ་པོའི་བཀའ་ལྟར་གསལ་ལ་བརྗིད་ཆགས་གདངས། ། དྲག་ བགྱིང་དྲག་དམ་དྲག་མྱུར་གོ་སྐབས་དབྱེ། །ཞེས་གསུངས་པ་ལྟ་བུའོ། ། དེ་ ལྟར་དབྱངས་བྱ་བའི་སྐབས་སུ་སེམས་མཉམ་བཞག་དུ་ཤེས་པར་བྱ་སྟེ། ལུས་སྐྱིལ་ཀྲུང་། ལག་པ་མཉམ་བཞག ངག་རླུང་དྲང་པོར་ངལ་གསོ། ཡིད་མ་ཡེངས་མ་གྲིམ་པར་ལྷོད་དེ་རང་བབ་ཀྱི་ངང་ནས་གྱེར་ན་སྟོང་གསལ་དབྱེར་མེད་ཀྱི་རིག་སྟོང་ཡེ་ཤེས་ཆེན་པོའི་རང་པ་ཟིན་པ་དང་། རྗེས་ཐོབ་དབྱངས་ཚར་བའི་རྗེས་ཤེས་མིང་མེད་ཡུལ་བྲལ་གྱི་ལྟ་བ་སྨྲ་བསམ་བརྗོད་མེད་དུ་དེངས་ནས་ལྷག་མཐོང་འཆར་བའི་ངོ་སྤྲོད་གོང་ལྟར་དབྱངས་ཚིག་འགྲིགས་པར་གྱེར་བའི་ སྣང་སྲིད་རྣམ་དག་གཞལ་ཡས་དང་ལྷ་དང་ལྷ་མོ་འདོད་ལྔའི་ཚོགས་མཆོད་གང་ཤར་རང་གྲོལ། དབྱངས་ནས་རྩལ་ཤར་བསྐྱེད་རྫོགས་ཟུང་འཇུག་ཏུ་རྩལ་སྦྱོང་ཏེ། གང་ཤར་ཆོས་ཉིད་རོལ་བར་ལོངས་སྤྱོད་པ། ཇི་སྐད་དུ། ཆེན་པོ་དྲུག་ལ་མ་གྱེར་ན། །ཡོ་ག་དབྱངས་ཀྱི་བསྟན་པ་ནུབ། །སློབ་དཔོན་ཙནྡས།ཆེན་ པོ་དྲུག་ལ་གྱེར་བར་བྱ། །བསྒྲུབ་མཆོད་དབང་བསྐུར་རབ་ཏུ་གནས། །དུས་མཆོད་གཤིན་དོན་སྦྱིན་སྲེག་དྲུག །ཞེས་གསུངས་པའི་དོན་དེ་དང་། དབྱངས་ ཀྱི་དམ་ཚིག་ཏུ། ཤ་རུལ་ཆང་སྐྱུར་སྒོག་ཙོང་སྤང་། སྒྲ་ངན་ཅ་ཅོ་ཚེར་མ་སྲུངས། མི་རྔམ་མི་གྲིམ་མི་གཡོ་བར། ཏིང་ངེ་འཛིན་དང་འབྲེལ་བར་བྱ། དབྱངས་མ་ཤེས་པའི་སྐྱོན་དགུ་ནི། དབྱངས་རྟའི་སྐད་གདངས་མེད་ན། ཆོས་ཐམས་ཅད་ཐོས་བསམ་སྒོམ་གསུམ་དུ་འདུ་བ་ལ། ཐོས་པ་བྱེད་པའི་བརྡ་སྙན་དུ་མི་འཕྲོད། བསམ་པའི་ཚིགས་དོན་སྒང་འདྲིལ་ན། སྒོམ་པ་པོའི་ཉམས་མི་འཕེལ། ཡང་ གསང་སྔགས་པ་ལ་བརྡ་མ་འཕྲོད་ན། བསྐྱེད་རིམ་གྱི་གསལ་མི་ཐེབས། རྟོགས་པའི་གདེང་མི་རྙེད། ཟུང་འཇུག་གི་ཉམས་མི་འཕེལ། མཆོད་གཏོར་གྱི་རྫོང་མི་ ཐེབས། །སྲུང་མ་དམ་ཅན་རྒྱ་མཚོའི་ཐུགས་མི་བརྩེ། དམ་ཅན་ལས་ཀྱི་ཕོ་ཉ་ལས་མི་མྱུར། དད་ལྡན་འདུས་པ་རྒྱ་མཚོའི་ཡིད་མི་རང་བ་སོགས་ཀྱི་སྐྱོན་དང་། གཞན་ཡང་རིག་འཛིན་བརྒྱུད་པའི་ཕྱག་བཞེས་དང་འགལ་བའི། རང་བཟོ་གཟུ་ལམ་གྱིས་རས་ཆོད་བྱས་ན། ཆོ་གའི་བྱིན་རླབས་ཉམས། མ་མོ་མཁའ་འགྲོའི་བཀའ་ཆད་འབེབས། གསངས་སྔགས་ཀྱི་དམ་ཚིག་དང་འགལ། ཕྱི་ནང་གི་བར་ཆད་མི་སེལ། བསྟན་པའི་ཆེ་བ་ཉམས་པ་སོགས། རྒྱལ་དབང་ ཨོ་རྒྱན་ཆེན་པོས། བློས་བྱས་ཚིག་སྡེབ་བྱས་ན་བྱིན་རླབས་ཉམས༔ བཅོས་མའི་གྲེ་ལྕེ་བདེ་ཡང་དངོས་གྲུབ་ཡལ༔ དེ་ཕྱིར་རང་བཟོ་མ་བྱེད་སྐལ་ལྡན་རྣམས༔གསུངས་པ་ལྟར། གཞན་ཡང་ཚེས་བཅུའི་དུས་མཆོད་སྐབས་སོགས་བཟླས་བརྗོད་གང་བྱེད་དུས་སུ་སེམས་གཞན་དུ་མ་ཡེངས་བ་དང་མི་ཚིག་གིས་བར་མ་ཆོད་པ་ནི་ཅི་ནས་ཀྱང་གལ་ཆེ། རྒྱུད་ལས།གལ་ཏེ་ཏིང་འཛིན་འདི་མེད་ན། ། རྒྱ་མཚོའི་འཇིངས་ཀྱི་ཕ་བོང་བཞིན། །བསྐལ་བར་བཟླས་ཀྱང་འབྲས་མི་འབྱིན། ། དེ་བཞིན་དུ། དག་དང་མ་དག་སྟོང་འགྱུར་ཡིན། །ཏིང་འཛིན་ཡོད་མེད་འབུམ་འགྱུར་ཡིན། །གཞན་ཡང་། ཚིག་མ་དག་ལ་དངོས་གྲུབ་མེད། །བྱེ་མ་བཙིར་བས་མར་མི་འབྱུང་། །ཞེས་ཐ་མལ་མ་དག་པའི་ལོང་གཏམ་དང་བསྲེས་ན་སྔགས་མ་དག་པ་ཡིན་པས། ཨོ་རྒྱན་ཆེན་པོས། ལོ་གཅིག་འབག་བརྙེན་བྱས་ པ་བསཿ ཟླ་གཅིག་སྨྲ་བཅད་བྱས་པ་དགའཿ ཞེས་གསུངས་པས་དུས་རྒྱུན་སྨྲ་བཅད་བྱེད་པ་གལ་ཆེ།ངག་འཁྱལ་འདྲེས་པའི་འདོན་ཟློས་ལ་སྙིང་པོ་འབྲས་བུ་མི་འབྱིན་པས་ཆོ་གའི་གཟུགས་བརྙན་དུ་མ་སོང་བར་དགེ་སྐོས་སོགས་ཀྱི་བཙན་དབང་གི་ཁྲིམས་ཞིག་ཏུ་མི་རྩི་བར། རང་དོན་ཡིན་པ་ཤེས་པར་གྱིས་ལ་སྒྲིག་ལམ་ཁྲེལ་གྱིས་འཚོ་ཞེས་པ་ལྟར་གསུང་བཅད་བྱེད་པ་ཤིན་ཏུ་གལ་ཆེ། དབྱངས་ ཚུལ་བཞིན་བྱས་པའི་ཕན་ཡོན་ནི། སྒྲིབ་གཉིས་བག་ཆགས་པ་དང་བཅས་སྦྱངས། དམིགས་བཅས་དང་དམིགས་མེད་ཀྱི་ཚོགས་གཉིས་མྱུར་དུ་རྫོགས། སྐུ་གསུམ་གྱི་དངོས་གྲུབ་ཐོབ། རིག་པ་ཡེ་ཤེས་ཆེན་པོ་མངོན་དུ་གྱུར། སྣང་ སྲིད་དག་པ་རབ་འབྱམས་སུ་ཤར། དཔའ་བོ་དང་མཁའ་འགྲོ་དམ་ཅན་ཆོས་སྐྱོང་ཐམས་ཅད་ཐུགས་དགྱེས། དགེ་འདུན་གྱི་ཐུགས་མཐུན་ཅིང་ཁྲིམས་གཙང་། རྒྱལ་བའི་བསྟན་པ་དར་ཞིང་རྒྱས། སྐྱེ་དགུ་ཡོངས་ལ་བདེ་སྐྱིད་ལྡན།ཚེ་འདིར་བསམ་དོན་ཆོས་བཞིན་འགྲུབ། ཕྱི་མ་དག་པ་མཁའ་སྤྱོད་ཀྱི་ཞིང་དུ་ཨོ་རྒྱན་པདྨ་ ཡབ་ཡུམ་གྱི་ཞབས་དྲུང་དུ་འཁོད་ནས་སླར་ཡང་སེམས་ཅན་གྱི་དོན་རྒྱ་ཆེན་བྱས་ཏེ། འབྲེལ་ཚད་དོན་ལྡན་གྱི་དགོས་པ་ཁྱད་པར་ཅན་ཡོད་པས་ཐུགས་ལ་འཇགས་འཚལ། གཞན་ཡང་སྔགས་ཆོག་རྣམས། རོལ་མོ་དང་སྦྱར་བ་རང་ བཞིན་མཛེས་ཆོས་དང་རྔམ་ཆོས་ལྟ་བུ་མ་ཡིན་ཏེ། སློབ་དཔོན་ཆེན་པོས། གསང་སྔགས་རོལ་མོས་བསྐུལ་ན་བྱིན་རླབས་མྱུར༔ ཞེས་གསུངས་པས། དབྱངས་དང་རོལ་མོའི་བྱེ་བྲག་རྣམས་རིག་འཛིན་གོང་མའི་ཕྱག་རྒྱུན་མ་ཉམས་པར་སྤྱད་ན་བྱིན་རླབས་ཆེ། དེ་མིན་ཆོ་གའི་ཚིག་དང་། རོལ་མོའི་ཁྱད་པར་རྣམས་ཁུངས་དང་མ་འབྲེལ་བར་འུར་སྒྲོགས་སྐད་རྔམས་གང་ཆེས་འུར་ཟིང་སློང་བ་ནི། གསང་སྔགས་བོན་དུ་གྱེར་བ་ཞེས་སྤང་བྱ་ཡིན། ཐབས་ཤེས་རྡོར་དྲིལ་འཛིན་སྐབས་ལག་གཡས་ཀྱིས་རྡོ་རྗེ་སྙིང་གའི་སྟོད་དང་།ལག་གཡོན་ གྲུ་མོ་རྩིབ་ལོག་ལས་མ་འཕགས་པར་ནུ་གཡོན་ཐད་ཀར་དྲང་པོར་འཛིན་ཅིང་བསིལ་སྐབས་སུ་ལག་མགོ་སྤྲུགས་ཏེ་བསྐོར་འཁྲོལ་གང་བྱུང་མ་ཡིན་པར་འཐེབ་སྲིན་གྱིས་དལ་བུས་བསྐུལ་ཏེ་བསིལ། ཕྱག་རྒྱ་བཅའ་བའི་སྐབས་སུ། ལག་གཉིས་སྙིང་གའི་ཐད་ལས་ཕྱིར་མི་འདའ་ཞིང་དྲིལ་བུས་སྐད་འཆོལ་གང་ཉུང་ལ་བསླབས། རྡོར་དྲིལ་སར་འཇོག་པ་ན་རྣམ་སྣང་གི་ཞལ་རྡོ་རྗེ་ལ་ཕྱོགས་པར་འགོད། ཐབ